Karina Lorentzen Dehnhardt (SF), 2025-05-09:
Tak for ordet.
Igen står vi med et forslag, som er en skønsom blanding af alt mellem himmel og jord.
Det kan godt være, at der er en overligger på det.
Som ministeren sagde tidligere, handler det om en utryghedspakke.
Jeg vil nu alligevel argumentere for, at nogle af elementerne godt kunne have været skilt ud til en særskilt behandling, hvor behandlingen så også kunne have været lidt grundigere.
Her er det alt lige fra overvågningskameraer og muligheder for at sætte dem op og til en lovfæstelse af et forbud mod stealthing.
Regeringens såkaldte tryghedsskabende opholdsforbud indebærer, at politiet kan give opholdsforbud til de personer, som udviser en utryghedsskabende adfærd i et i forvejen udfordret boligområde eller et afgrænset område, og det kan f.eks. være ved, at man opfører sig støjende, intimiderende eller måske endda kommer anstigende med en stor, savlende muskelhund, som spreder skræk og rædsel.
Muskelhunde blev jo forbudt for nogle år siden, men mit indtryk er, at man stadig kan få hunde, som er lidt voldsomme i deres udtryk.
Jeg synes, det her rammer en lidt bedre balance end det forslag, som blev fremsat for efterhånden et par år siden, hvor det gik på, at det gjaldt på hele områder, så ingen ligesom måtte være der, når der kom et opholdsforbud.
Så synes jeg, det er klogere, at det nu går på personer, for det må være dem, som er anledningen til problemerne, som skal vige, og ikke alle andre folk.
Så vil jeg sige, at det er meget fint at få flere redskaber til politiet, men det hele vil jo afhænge af, om der er betjente nok til at løfte opgaven og føre tilsyn med, om det her opholdsforbud kan opretholdes, og her tror jeg virkelig, at vi har en udfordring.
Vi har et politi, som får stadig flere opgaver, og som har alt for få ressourcer til at tage sig af dem, de i forvejen har.
Så jeg tror, at det her desværre godt kan ende med at blive et slag i luften, og så er vi jo lige vidt.
Men det er svært at være imod, at man får det ekstra redskab.
Jeg kan bare være i tvivl om, hvad effekten af det her bliver.
Vi er meget tilfredse med, at man så har valgt i det her lovforslag at have en klog tilgang til udsatte mennesker, f.eks. mennesker med en eller anden form for misbrug, det kan være et alkoholproblem, og at de så ikke får status af at være utryghedsskabende typer, som skal kriminaliseres.
Det er helt afgørende for os, at mennesker, der har de her store udfordringer, ikke bliver stigmatiseret endnu mere.
Jeg synes lidt, at man slår automatpiloten til.
Det virker lidt, som om man har ladet den tidligere minister, hr. Hækkerups, udsagn om, at overvågning er frihed, være det styrende princip.
Overvågning er hverken en garanti for frihed eller tryghed, og vi støtter heller ikke forslaget om at udvide den her adgang til tv-overvågning, som der lægges op til.
Vi synes, at den bør udgå, og derfor vil vores forslag være, at vi splitter det her forslag op, for vi vil gerne have lov til at stemme imod den del.
Jeg synes, det er noget rod, at man går fra, at det er kriminalitet, der skal være årsagen til, at man sætter kamera op, til, at det nu kun skal være tryghed, der afgør det, og det synes jeg faktisk er lidt af et skråplan.
Men jeg tænker, at bagtanken er, for vi ved godt, at kameraer ikke forebygger kriminalitet og utryghed, det har vi masser af forskning på, at politiet skal have flest mulige kameraer at vælge imellem, så de får noget materiale at stoppe ind i deres mønstergenkendelse,
og det er et skråplan, at der på den måde hænges flere og flere kameraer op.
Det er belejligt for politiet, men borgernes ret til privatliv synes jeg ikke man tager så meget hensyn til her.
Så er der også et forslag om, at det opholdsforbud, der bliver givet i nattelivet, også kan gælde mennesker, der er dømt for voldtægt og blufærdighedskrænkelse, og det bakker vi selvfølgelig op om.
Den tidsmæssige udstrækning af sådan et opholdsforbud kan nu være 4 år, og det er selvfølgelig lidt til den lange ende.
Omvendt må man sige, at man i de 4 år jo også har en mulighed for at være opmærksom på, om der bliver begået nye lovovertrædelser af den type.
Så kan jeg faktisk ikke nå at sige mere, og det er problemet med de her bunkebryllupper af forslag.
Jeg havde mere på listen, men jeg vil bare sige, at de fleste dele her bakker vi op om, men det om kameraer bakker vi ikke op om.